Анэм и ахъшэм къыщIагъу
УФ-м ЛэжьыгъэмкIэ и министерствэм хъыбар къет сабий зыгъуэта анэм ират ахъшэм гъэ къэс къызэрыщIагъунум теухуауэ.
2021 гъэм щIышылэм и 1-м къыщыщIэдзауэ ар проценти 3,7-кIэ хэхъуэнущи, сом 639.432-рэ хъунущ. Мы гъэм унагъуэхэм яIэрыхьар сом 22.815-кIэ нэхъыбэ хъунущ етIанэгъэ. А ахъшэм хуэдиз зратынур сабий етIуанэ зыгъуэтауэ щыпэлъхум щхьэкIэ ахъшэ къеIызымыхахэращ.
ЕтIанэгъэ щегъэжьауэ япэ сабийм щхьэкIэ сом 483.882-рэ ятынущ, ар сом мин 17,2-кIэ нэхъыбэщ мы зэманым ятым нэхърэ. Щыпэлъхум щхьэкIэ ахъшэ зратам сабий етIуанэ къыхуэхъумэ, сом 155.550-рэ къылъысынущ.
Мыбыи гу лъывэзгъэтэнут. Анэм ират ахъшэм щыщ Iыхьэ фIэкIа къэзымыгъэсэбэпам къыхуэнар проценти 3,7-кIэ хуагъэбэгъуэнущ етIанэгъэ щIышылэм и 1-м къыщыщIэдзауэ. Псори зэхэту къапщтэмэ, 2021 гъэм анэм иратыну ахъшэр сом мелард 443,3-м щынэсынущ ди къэралым.
ФщIэн папщIэ. Мы Iуэхур щаублам сабий етIуанэрат къэралым ахъшэ щIитыр. Мы гъэм къыщыщIэдзауэ щыпэлъхум щхьэкIэ ят хъуащ икIи унагъуэ мелуаным хуэдизым яIэрыхьащ а ахъшэр. Нэхъыщхьэращи, абы къыкIэлъыпкIухьын хуейкъым: мэлыжьыхьым и 15 лъандэрэ адэ-анэм а хъыбарыр щагъуэт къэрал хуэIухуэщIэмкIэ порталым щаIэ уней кабинетым.
Мы къэрал программэр щаубла 2007 гъэм щегъэжьауэ анэм и ахъшэ яIэрыхьащ унагъуэ мелуани 10-м. Абыхэм я процент 80-м ахъшэр трагъэкIуэдащ щыпсэун къащэхуным е яIэхэр зыхуей хуагъэзэным.
